CELEX: 52018JC0027
Language: el
Date: 2018-11-13
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Σύνδεσης το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, όσον αφορά την παράταση του σχεδίου δράσης ΕΕ – Ισραήλ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.11.2018
            JOIN(2018) 27 final
            2018/0383(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Σύνδεσης το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, όσον αφορά την παράταση του σχεδίου δράσης ΕΕ – Ισραήλ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο της προτασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης ΕΕ – Ισραήλ, το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου («η ευρωμεσογειακή συμφωνία»), όσον αφορά την έκδοση σύστασης σχετικά με την παράταση του σχεδίου δράσης ΕΕ - Ισραήλ.
            
            
               2.Πλαισιο της προτασης
            
            
               2.1.Η ευρωμεσογειακή συμφωνία 
            
            
               Η ευρωμεσογειακή συμφωνία υπεγράφη στις Βρυξέλλες στις 20 Νοεμβρίου 1995 και άρχισε να ισχύει την 1η Ιουνίου 2000. Αποτελεί τη νομική βάση των διμερών σχέσεων μεταξύ της ΕΕ και του Ισραήλ. Σκοπός της συμφωνίας είναι: 
            
            
               –να δημιουργήσει κατάλληλο πλαίσιο διεξαγωγής πολιτικού διαλόγου που θα επιτρέψει την ανάπτυξη στενών πολιτικών σχέσεων μεταξύ των μερών, 
            
            
               –να αυξήσει τις συναλλαγές, χάρη στην ανάπτυξη, μεταξύ άλλων, του εμπορίου αγαθών και υπηρεσιών, την αμοιβαία ελευθέρωση του δικαιώματος εγκατάστασης, την περαιτέρω σταδιακή ελευθέρωση των δημόσιων συμβάσεων, την ελεύθερη κυκλοφορία των κεφαλαίων και την εντατικοποίηση της επιστημονικής και τεχνολογικής συνεργασίας για την αρμονική ανάπτυξη των οικονομικών σχέσεων μεταξύ της Κοινότητας και του Ισραήλ, και, με τον τρόπο αυτό, να προωθήσει στην ΕΕ και στο Ισραήλ την ανάπτυξη οικονομικών δραστηριοτήτων, τη βελτίωση των συνθηκών διαβίωσης και της απασχόλησης, καθώς και την αύξηση της παραγωγικότητας και της οικονομικής σταθερότητας,
            
            
               –να ενθαρρύνει την περιφερειακή συνεργασία με σκοπό την εδραίωση της ειρηνικής συνύπαρξης και της οικονομικής και πολιτικής σταθερότητας,
            
            
               –να προωθήσει τη συνεργασία σε άλλους τομείς αμοιβαίου ενδιαφέροντος.
            
            
               2.2.Το Συμβούλιο Σύνδεσης
            
            
               Το Συμβούλιο Σύνδεσης, το οποίο συστάθηκε με την ευρωμεσογειακή συμφωνία, απαρτίζεται από μέλη του Συμβουλίου της Ευρωπαϊκής Ένωσης και της Ευρωπαϊκής Επιτροπής, αφενός, και από μέλη της κυβέρνησης του Κράτους του Ισραήλ, αφετέρου. Συνέρχεται σε υπουργικό επίπεδο, μία φορά ετησίως και εφόσον το απαιτούν οι περιστάσεις, με πρωτοβουλία του προέδρου του και σύμφωνα με τους όρους που προβλέπονται στον εσωτερικό κανονισμό του. Το Συμβούλιο Σύνδεσης λαμβάνει αποφάσεις και προβαίνει σε συστάσεις με κοινή συμφωνία των μερών. Κατά τις συνεδριάσεις μεταξύ των συνόδων, δύναται να λαμβάνει αποφάσεις ή να προβαίνει σε συστάσεις με γραπτή διαδικασία, εφόσον συμφωνούν τα μέρη, σύμφωνα με το άρθρο 10 του εσωτερικού κανονισμού.
            
            
               2.3.Προβλεπόμενη πράξη του Συμβουλίου Σύνδεσης
            
            
               Το Συμβούλιο Σύνδεσης πρέπει να εκδώσει σύσταση σχετικά με την παράταση του σχεδίου δράσης ΕΕ – Ισραήλ («η προβλεπόμενη πράξη»). Σύμφωνα με το άρθρο 10 του εσωτερικού κανονισμού του Συμβουλίου Σύνδεσης, η σύσταση θα εγκριθεί με γραπτή διαδικασία.
            
            
               Σκοπός της προβλεπόμενης πράξης είναι να παραταθεί έως το τέλος του 2020 ή έως ότου εγκριθούν οι προτεραιότητες της εταιρικής σχέσης, η ισχύς του σχεδίου δράσης ΕΕ – Ισραήλ, προκειμένου να διασφαλιστεί η συνέχιση της συνεργασίας μεταξύ των δύο μερών. 
            
            
               3.Θέση που πρέπει να ληφθεί εξ ονόματος της Ενωσης
            
            
               Η θέση που πρέπει να ληφθεί από την Ευρωπαϊκή Ένωση στο Συμβούλιο Σύνδεσης, το οποίο συστάθηκε με την ευρωμεσογειακή συμφωνία, όσον αφορά την έκδοση σύστασης σχετικά με την παράταση του σχεδίου δράσης ΕΕ – Ισραήλ έως το τέλος του 2020 ή έως ότου εγκριθούν οι προτεραιότητες της εταιρικής σχέσης, βασίζεται στο κείμενο της σύστασης που επισυνάπτεται στην παρούσα απόφαση. 
            
            
               Αμφότερα τα μέρη επιβεβαίωσαν επανειλημμένα τον πλούτο και τον δυναμισμό των σχέσεων μεταξύ της Ευρωπαϊκής Ένωσης και του Ισραήλ καθώς και την πλήρη δέσμευσή τους για την περαιτέρω ανάπτυξη αυτών των σχέσεων σε όλους τους τομείς αμοιβαίου ενδιαφέροντος. 
            
            
               Η παράταση του σχεδίου δράσης είναι, επομένως, προς το συμφέρον των μερών.
            
         
         
            
            
               3.1.Διαδικαστική νομική βάση
            
            
               3.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για «τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια «πράξεις που παράγουν έννομα αποτελέσματα» περιλαμβάνει πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ δυνάμει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               3.1.2.Εφαρμογή στην προκειμένη περίπτωση
            
            
               Το Συμβούλιο Σύνδεσης είναι όργανο που έχει συσταθεί με συμφωνία, συγκεκριμένα, την ευρωμεσογειακή συμφωνία.
            
            
               Η πράξη την οποία καλείται να θεσπίσει το Συμβούλιο Συνεργασίας είναι πράξη που παράγει έννομα αποτελέσματα. 
            
            
               Η προβλεπόμενη πράξη παράγει έννομα αποτελέσματα διότι θα παρατείνει το σημερινό σχέδιο δράσης ΕΕ – Ισραήλ έως τα τέλη του 2020 ή έως την έγκριση των προτεραιοτήτων της εταιρικής σχέσης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               3.2.Ουσιαστική νομική βάση
            
            
               3.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               3.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τη συνεργασία με τρίτη χώρα, στο πλαίσιο συμφωνίας σύνδεσης και της Ευρωπαϊκής Πολιτικής Γειτονίας.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 217 της ΣΛΕΕ.
            
            
            
               3.3.Συμπέρασμα
            
            
               Το άρθρο 217 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               4.Δημοσιευση της προβλεπομενης πραξης
            
         
         
            
               Δεδομένου ότι η πράξη του Συμβουλίου Σύνδεσης θα τροποποιήσει τη διάρκεια ισχύος του σχεδίου δράσης ΕΕ – Ισραήλ, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της (σύμφωνα με τον εσωτερικό κανονισμό του Συμβουλίου Σύνδεσης ΕΕ – Ισραήλ), και στο Reshumot του Ισραήλ (Επίσημη Εφημερίδα του Ισραήλ) εάν το Συμβούλιο Σύνδεσης λάβει σχετική απόφαση.
            
            
               2018/0383 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Σύνδεσης το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, όσον αφορά την παράταση του σχεδίου δράσης ΕΕ – Ισραήλ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας («Ύπατη Εκπρόσωπος»),
            
            
               Εκτιμώντας τα ακόλουθα:
            
            
               (1)H ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, άρχισε να ισχύει την 1η Ιουνίου 2000.
            
            
               (2)Σύμφωνα με το άρθρο 69 της συμφωνίας, το Συμβούλιο Σύνδεσης μπορεί να λαμβάνει αποφάσεις και να διατυπώνει κατάλληλες συστάσεις.
            
            
               (3)Το Συμβούλιο Σύνδεσης πρέπει να εκδώσει σύσταση σχετικά με την παράταση του σχεδίου δράσης ΕΕ – Ισραήλ με γραπτή διαδικασία.
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της συμφωνίας σύνδεσης, δεδομένου ότι η σύσταση θα παράγει έννομα αποτελέσματα.
            
            
               (5)Η παράταση του σχεδίου δράσης έως το τέλος του 2020 ή έως την έγκριση των προτεραιοτήτων της εταιρικής σχέσης θα παρέχει στα μέρη πλήρη δυνατότητα προώθησης της συνεργασίας τους για το επόμενο έτος, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να λάβει η Ευρωπαϊκή Ένωση στο Συμβούλιο Σύνδεσης, το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, βασίζεται στο σχέδιο σύστασης του Συμβουλίου Σύνδεσης που επισυνάπτεται στην παρούσα απόφαση.
            
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στην Ύπατη Εκπρόσωπο.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.11.2018
            JOIN(2018) 27 final
            Κοινή πρόταση
            ΠΑΡΑΡΤΗΜΑ
            στην
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Σύνδεσης το οποίο συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, όσον αφορά την παράταση του σχεδίου δράσης ΕΕ – Ισραήλ
            
               
         
         
            
               ΠΑΡΑΡΤΗΜΑ
               
                  ΣΥΣΤΑΣΗ αριθ. xxx ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ – ΙΣΡΑΗΛ
                  με την οποία εγκρίνεται η παράταση του σχεδίου δράσης ΕΕ – Ισραήλ
            
            
            
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ – ΙΣΡΑΗΛ,
            
            
            
               Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου («η ευρωμεσογειακή συμφωνία»),  
            
            
            
               Εκτιμώντας τα ακόλουθα:
            
            
            
               (1)Η ευρωμεσογειακή συμφωνία υπεγράφη στις Βρυξέλλες στις 20 Νοεμβρίου 1995 και άρχισε να ισχύει την 1η Ιουνίου 2000· 
            
            
               (2)Το άρθρο 69 της ευρωμεσογειακής συμφωνίας εξουσιοδοτεί το Συμβούλιο Σύνδεσης να λαμβάνει αποφάσεις και να διατυπώνει κατάλληλες συστάσεις·
            
            
               (3)Το άρθρο 10 του εσωτερικού κανονισμού του Συμβουλίου Σύνδεσης προβλέπει τη δυνατότητα έκδοσης αποφάσεων ή συστάσεων με γραπτή διαδικασία μεταξύ των συνόδων, εφόσον συμφωνήσουν τα μέρη·
            
            
               (4)Η παράταση του σχεδίου δράσης ΕΕ – Ισραήλ έως το τέλος του 2020 ή έως την έγκριση των προτεραιοτήτων της εταιρικής σχέσης θα δώσει στα μέρη τη δυνατότητα να προωθήσουν τη συνεργασία τους για το επόμενο έτος ή έως την έγκριση των προτεραιοτήτων της εταιρικής σχέσης, 
            
            
            
               ΣΥΝΙΣΤΑ:
            
            
            
               Άρθρο 1
            
            
               Το Συμβούλιο Σύνδεσης, ενεργώντας με γραπτή διαδικασία, συνιστά να παραταθεί το σχέδιο δράσης ΕΕ – Ισραήλ έως το τέλος του 2020 ή έως την έγκριση των προτεραιοτήτων της εταιρικής σχέσης. 
            
         
         
            
               (τόπος)  xx, (ημερομηνία).
            
            
            
            
               Για το Συμβούλιο Σύνδεσης ΕΕ – Ισραήλ 
            
            
               Ο/Η Πρόεδρος
            
            
            
               ***